ᱨᱤᱭᱟᱥᱤ ᱦᱚᱱᱚᱛ

ᱨᱤᱭᱟᱥᱤ ᱦᱚᱱᱚᱛ ᱥᱤᱧᱚᱛᱤᱭᱟᱹ ᱛᱟᱞᱢᱟ ᱥᱟᱥᱚᱱᱮᱫ ᱮᱞᱟᱠᱟ ᱡᱟᱹᱢᱢᱩ ᱟᱨ ᱠᱟᱹᱥᱢᱤᱨ ᱨᱮᱱᱟᱜ ᱢᱤᱫ ᱦᱚᱱᱚᱛ ᱠᱟᱱᱟ᱾ ᱨᱤᱭᱥᱤ ᱦᱚᱱᱚᱛ ᱨᱮᱱᱟᱜ ᱥᱟᱢᱟᱝ ᱥᱮᱫ ᱩᱫᱷᱚᱢᱯᱩᱨ ᱦᱚᱱᱚᱛ ᱟᱨ ᱨᱟᱢᱵᱟᱱ ᱦᱚᱱᱚᱛ, ᱠᱚᱧᱮ ᱥᱮᱫ ᱡᱟᱹᱢᱢᱩ ᱦᱚᱱᱚᱛ, ᱯᱟᱧᱮ ᱥᱮᱫ ᱨᱟᱡᱟᱣᱨᱤ ᱦᱚᱱᱚᱛ ᱟᱨ ᱮᱛᱚᱢ ᱥᱮᱫ ᱠᱩᱞᱜᱟᱢ ᱦᱚᱱᱚᱛ ᱢᱮᱱᱟᱜᱼᱟ᱾ ᱑᱙᱔᱗ ᱥᱮᱨᱢᱟ ᱨᱮ ᱫᱤᱥᱣᱟᱹ ᱯᱚᱱᱚᱛ ᱠᱚ ᱥᱤᱧᱚᱛ ᱨᱮ ᱥᱮᱞᱮᱫ ᱚᱠᱛᱚ ᱨᱤᱭᱟᱥᱤ ᱟᱨ ᱨᱟᱡᱟᱣᱨᱤ ᱛᱚᱦᱚᱥᱤᱞ ᱨᱤᱭᱟᱥᱤ ᱦᱚᱱᱚᱛ ᱞᱮᱠᱟᱛᱮ ᱛᱟᱦᱮ ᱠᱟᱱᱟ᱾ ᱵᱮᱱᱟᱣᱨᱩᱣᱟᱹᱨ ᱚᱠᱛᱚ ᱨᱮ ᱵᱟᱱᱟᱨ ᱛᱚᱦᱚᱥᱤᱞ ᱮᱴᱟᱜ ᱠᱟᱛᱮᱡᱽ ᱨᱤᱭᱟᱥᱤ ᱫᱚ ᱩᱫᱷᱚᱢᱯᱩᱨ ᱦᱚᱱᱚᱛ ᱥᱟᱶ ᱥᱮᱞᱮᱫ ᱦᱩᱭ ᱞᱮᱱᱟ᱾ ᱒᱐᱐᱖ ᱥᱮᱨᱢᱟ ᱨᱮ ᱱᱚᱣᱟ ᱫᱚ ᱟᱵᱟᱨ ᱮᱴᱟᱜ ᱦᱚᱱᱚᱛ ᱵᱮᱱᱟᱣ ᱮᱱᱟ᱾Jammu and Kashmir to have eight new districts , Indo-Asian News Service, 6 July 2006.

ᱨᱤᱭᱟᱥᱤ ᱡᱟᱹᱢᱢᱩ ᱟᱨ ᱠᱟᱹᱥᱢᱤᱨ ᱨᱮᱱᱟᱜ ᱢᱟᱬᱮ ᱥᱚᱦᱚᱨ ᱠᱚ ᱢᱩᱫ ᱨᱮ ᱢᱤᱫ ᱥᱚᱦᱚᱨ ᱠᱟᱱᱟ᱾ ᱱᱚᱣᱟ ᱫᱚ ᱞᱟᱦᱟ ᱵᱷᱤᱢᱜᱚᱲ ᱯᱚᱱᱚᱛ ᱨᱮᱱᱟᱜ ᱴᱚᱴᱷᱟ ᱛᱟᱦᱮ ᱠᱟᱱᱟ, ᱞᱟᱹᱭᱟᱠᱚ ᱤᱨᱟᱹᱞ ᱥᱟᱭ ᱨᱮᱱᱟᱜ ᱢᱤᱫ ᱚᱠᱛᱚ ᱵᱷᱤᱢᱜᱚᱲ ᱨᱮᱱ ᱨᱟᱡᱟ ᱱᱚᱣᱟ ᱥᱚᱦᱚᱨ ᱮ ᱛᱷᱟᱯᱚᱱ ᱞᱮᱫᱟ᱾ ᱑᱘᱒᱒ ᱥᱮᱨᱢᱟ ᱦᱟᱹᱵᱤᱫ ᱱᱚᱣᱟ ᱫᱚ ᱢᱤᱫ ᱯᱷᱩᱱᱩᱨᱜᱟᱹᱞ ᱫᱤᱥᱣᱟᱹ ᱨᱟᱡᱽ ᱛᱟᱦᱮ ᱠᱟᱱᱟ, ᱡᱚᱠᱷᱚᱱ ᱨᱟᱡᱟ ᱜᱩᱞᱟᱵᱽ ᱥᱤᱝ ᱡᱟᱹᱢᱢᱩ ᱴᱚᱴᱷᱟ ᱨᱮᱱᱟᱜ ᱥᱤᱠᱷ ᱨᱟᱡᱽ ᱨᱮᱱᱟᱜ ᱠᱟᱹᱴᱤᱡᱽ ᱠᱟᱹᱴᱤᱡᱽ ᱯᱚᱱᱚᱛ ᱠᱚ ᱢᱤᱫ ᱴᱷᱮᱱ ᱮ ᱥᱮᱞᱮᱫ ᱞᱮᱫᱟ᱾

ᱚᱛᱱᱚᱜ
ᱨᱤᱭᱟᱥᱤ ᱡᱟᱹᱢᱢᱩ ᱠᱷᱚᱱ ᱖᱔ ᱠᱤᱞᱳᱢᱤᱴᱟᱨ ᱥᱟᱹᱜᱤᱱ ᱨᱮ ᱢᱮᱱᱟᱜᱼᱟ᱾ ᱱᱚᱣᱟ ᱨᱮᱱᱟᱜ ᱮᱛᱚᱢ ᱥᱮᱫ ᱜᱳᱞ-ᱜᱩᱞᱟᱵᱜᱚᱲ ᱛᱚᱦᱚᱥᱤᱞ, ᱯᱟᱪᱮ ᱥᱮᱫ ᱨᱟᱡᱟᱣᱨᱤ ᱦᱚᱱᱚᱛ ᱨᱮᱱᱟᱜ ᱥᱩᱱᱫᱚᱨᱵᱟᱱᱤ ᱟᱨ ᱠᱟᱞᱠᱳᱴ ᱛᱚᱦᱚᱥᱤᱞ, ᱥᱟᱢᱟᱝ ᱥᱮᱫ ᱩᱫᱷᱚᱢᱯᱩᱨ ᱛᱚᱦᱚᱥᱤᱞ ᱟᱨ ᱠᱚᱧᱮ ᱥᱮᱫ ᱡᱟᱹᱢᱢᱩ ᱦᱚᱱᱚᱛ ᱨᱮᱱᱟᱜ ᱡᱟᱹᱢᱢᱩ ᱟᱨ ᱟᱠᱷᱱᱩᱨ ᱛᱚᱦᱚᱥᱤᱞ ᱢᱮᱱᱟᱱᱼᱟ᱾

ᱥᱤᱛᱩᱝ ᱨᱤᱛᱩ ᱨᱮ ᱱᱚᱰᱮ ᱞᱚᱞᱚ ᱟᱨ ᱨᱟᱵᱟᱝ ᱨᱤᱛᱩ ᱨᱮ ᱱᱚᱰᱮ ᱨᱮᱭᱟᱨ ᱜᱮ ᱛᱟᱦᱮᱱᱟ, ᱩᱥᱩᱞ ᱴᱚᱴᱷᱟ ᱠᱚᱨᱮ ᱟᱨᱮᱞ (snowfall) ᱦᱚᱸ ᱧᱩᱨᱩᱜᱼᱟ᱾ ᱨᱤᱭᱟᱥᱤ ᱨᱮᱱᱟᱜ ᱢᱤᱫ ᱦᱟᱦᱟᱬᱟᱜ ᱠᱟᱛᱷᱟ ᱦᱩᱭᱩᱜ ᱠᱟᱱᱟ ᱱᱚᱰᱮ ᱥᱤᱨᱩᱝ ᱫᱤᱱ ᱡᱟᱹᱢᱢᱩ ᱨᱮᱱᱟᱜ ᱮᱴᱟᱜ ᱦᱚᱱᱚᱛ ᱠᱷᱚᱱ ᱱᱚᱰᱮᱱᱟᱜ ᱴᱮᱢᱯᱟᱨᱮᱪᱟᱨ ( ) ᱟᱹᱰᱤ ᱠᱚᱢ ᱜᱮ ᱛᱟᱦᱮᱱᱟ ᱟᱨ ᱨᱮᱭᱟᱜ ᱫᱤᱱ ᱡᱟᱹᱢᱢᱩ ᱨᱮᱱᱟᱜ ᱮᱴᱟᱜ ᱯᱚᱱᱚᱛ ᱠᱷᱚᱱ ᱴᱮᱢᱯᱟᱨᱮᱪᱟᱨ ᱰᱷᱮᱨᱜᱮ ᱛᱟᱦᱮᱱᱟ᱾ ᱚᱱᱟᱛᱮ ᱨᱤᱭᱟᱥᱤ ᱨᱮ ᱡᱚᱛᱚ ᱨᱤᱛᱩ ᱨᱮᱜᱮ ᱟᱹᱰᱤ ᱱᱟᱯᱟᱭ ᱵᱩᱡᱷᱟᱹᱜᱼᱟ᱾

ᱰᱮᱢᱚᱜᱽᱨᱟᱯᱷᱤ

᱒᱐᱑᱑ ᱥᱮᱨᱢᱟ ᱦᱚᱲᱞᱮᱠᱷᱟ ᱞᱮᱠᱟᱛᱮ ᱨᱤᱭᱟᱥᱤ ᱦᱚᱱᱚᱛ ᱨᱮᱱ ᱞᱮᱠᱷᱟᱜᱩᱴ ᱦᱚᱲᱮᱞ ᱓᱑᱔,᱖᱖᱗ ᱜᱟᱱ, ᱱᱚᱣᱟ ᱦᱚᱲᱮᱞ ᱫᱚ ᱵᱟᱦᱟᱢᱟᱥ ᱨᱮᱱᱟᱜ ᱦᱚᱲᱮᱞ ᱥᱟᱶ ᱟᱹᱰᱤ ᱜᱟᱱ ᱥᱚᱢᱟᱱᱟ᱾ ᱨᱤᱭᱟᱥᱤ ᱦᱚᱱᱚᱛ ᱦᱚᱲᱮᱞ ᱞᱮᱠᱟᱛᱮ ᱥᱤᱧᱚᱛ ᱨᱮᱱᱟᱜ ᱖᱔᱐ ᱜᱚᱴᱟᱝ ᱦᱚᱱᱚᱛ ᱢᱩᱫ ᱨᱮ ᱕᱗᱐ ᱟᱱᱟᱜ ᱴᱷᱟᱶ ᱨᱮ ᱢᱮᱱᱟᱜᱼᱟ᱾ ᱦᱚᱱᱚᱛ ᱨᱮ ᱢᱤᱫ ᱪᱟᱹᱣᱠᱟᱹ ᱠᱤᱢᱤ ᱨᱮ ᱑᱘᱔ ᱜᱟᱱ ᱦᱚᱲ ᱠᱚ ᱛᱟᱦᱮᱱ ᱠᱟᱱᱟ (᱔᱘᱐/ᱢᱟᱭᱤᱞ) ᱾ ᱒᱐᱐᱑ ᱠᱷᱚᱱ ᱒᱐᱑᱑ ᱥᱮᱨᱢᱟ ᱦᱚᱲᱞᱮᱠᱷᱟ ᱢᱩᱫ ᱨᱮ ᱒᱗.᱐᱖% ᱦᱚᱲ ᱠᱚ ᱰᱷᱮᱨ ᱟᱠᱟᱱᱟ᱾ ᱨᱤᱭᱟᱥᱤ ᱦᱚᱱᱚᱛ ᱨᱮᱱᱟᱜ ᱡᱟᱱᱟᱝ ᱡᱟᱹᱱᱤ ᱑᱐᱐᱐ ᱠᱚᱲᱟ ᱨᱮ ᱘᱙᱑ ᱠᱩᱲᱤ ᱟᱨ ᱠᱟᱜᱚᱡᱤᱭᱟᱹ ᱦᱚᱲ ᱮᱞ ᱕᱙.᱔᱒% ᱾

ᱨᱤᱭᱟᱥᱤ ᱨᱮ ᱢᱩᱥᱞᱟᱹ ᱟᱨ ᱦᱤᱱᱫᱩ ᱵᱟᱱᱟᱨ ᱫᱷᱚᱨᱚᱢ ᱨᱮᱱ ᱦᱚᱲ ᱜᱮ ᱥᱚᱢᱟᱱ ᱥᱟᱭᱠᱟᱨᱟ (%) ᱨᱮ ᱦᱟᱹᱴᱤᱝ ᱢᱮᱱᱟᱜ ᱠᱚᱣᱟ᱾ ᱨᱤᱭᱟᱥᱤ ᱨᱮᱱ ᱔᱙.᱖᱗% ᱢᱩᱥᱞᱟᱹ ᱟᱨ ᱔᱘.᱙᱐% ᱦᱤᱱᱫᱩ ᱫᱷᱚᱨᱚᱢ ᱠᱚ ᱢᱟᱱᱟᱶᱟ᱾

ᱯᱟᱹᱨᱥᱤ
ᱨᱤᱭᱟᱥᱤ ᱨᱮᱱᱟᱜ ᱢᱩᱬᱩᱛ ᱯᱟᱹᱨᱥᱤ ᱠᱚ ᱦᱩᱭᱩᱜ ᱠᱟᱱᱟ ᱺ ᱩᱨᱫᱩ, ᱠᱟᱥᱢᱤᱨᱤ, ᱯᱚᱧᱡᱟᱵᱤ, ᱰᱳᱜᱨᱤ ᱟᱨ ᱜᱳᱡᱨᱤ᱾

ᱱᱟᱜᱟᱢ

ᱥᱟᱥᱚᱱᱤᱭᱟᱹ ᱴᱚᱴᱷᱟ

ᱨᱟᱡᱽᱟᱹᱨᱤ

ᱧᱮᱞ ᱡᱚᱝ ᱡᱟᱭᱜᱟ

ᱵᱟᱨᱦᱮ ᱡᱚᱱᱚᱲ

 ᱚᱯᱷᱤᱥᱤᱭᱟᱞ ᱣᱮᱵᱽᱥᱟᱭᱤᱴ ᱡᱟᱹᱢᱢᱩ ᱟᱨ ᱠᱟᱹᱥᱢᱤᱨ ᱥᱚᱨᱠᱟᱨ
 ᱚᱯᱷᱤᱥᱤᱭᱟᱞ ᱣᱮᱵᱽᱥᱟᱭᱤᱴ ᱨᱤᱭᱟᱥᱤ ᱦᱚᱱᱚᱛ
 ᱨᱤᱭᱟᱥᱤ ᱨᱮᱱᱟᱜ ᱜᱩᱜᱳᱞ ᱢᱮᱯ

ᱥᱟᱹᱠᱷᱭᱟᱹᱛ

ᱛᱷᱚᱠ:ᱨᱤᱭᱟᱥᱤ ᱦᱚᱱᱚᱛ
ᱛᱷᱚᱠ:ᱡᱟᱹᱢᱢᱩ ᱟᱨ ᱠᱟᱹᱥᱢᱤᱨ ᱨᱮᱱᱟᱜ ᱦᱚᱱᱚᱛ ᱠᱚ